मधेशी आंदोलन की वजह से नेपाल में जरूरी सामानों की भारी किल्लत से अलग ही परेशानी खड़ी हो गई है. नेपाल में रोजाना 18,430 बैरल पेट्रोल, डीजल, कैरोसिन तेल और जेट ईंधन की खपत होती है और नेपाल इस के लिए पूरी तरह से भारत पर निर्भर है. पटना में रैस्टोरेंट चलाने वाला नेपाली दिनेश गुरंग कहता है कि संविधान में नेपालियों को अधिकार नहीं दे कर संविधान बनाने वाली समिति ने ही ‘आ बैल मुझे मार’ का काम किया है. पहाड़ी नेपालियों और तराई में रहने वाले मधेशियों के टकराव की वजह से नेपाल की आम जनता को जरूरी सामानों की किल्लत का सामना करना पड़ रहा है. भारत-नेपाल सीमा के कई रास्तों पर हजारों ट्रक पिछले कई दिनों से खड़े रहे और नेपाल में जाने का इंतजार करते रहे. इस मुसीबत से निकलने के लिए भारत से रास्ता निकालने के लिए बात करने के बजाय नेपाल ने चीन के सामने मदद के लिए हाथ फैला दिया. चीन तो इसी ताक में बैठा था. नेपाल ने तातोपानी और रासुवगधी सीमा चौकियों को खोल कर व्यापार शुरू करने का अनुरोध किया है. चीन ने नेपाल की इस मांग को गंभीरता से ले कर रास्ते को खोलने का भरोसा दिया है.